Søren Egge Rasmussen (EL), 2023-02-07:
Geotermi er en kæmpe bæredygtig varmeressource, som vi skal hente op af undergrunden og bruge i vores fjernvarmeløsninger.
Her er der mulighed for at få en stabil grundlast i varmeforsyningen, og temperaturen i vandet fra undergrunden kan øges med effektive store varmepumper, som drives af vindmøllestrøm.
Vi står over for, at vi kan have en reelt bæredygtig fjernvarme.
Enhedslisten har i mange år kæmpet for at fremme geotermi, og jeg glæder mig over hvert skridt, der tages hen imod mere bæredygtig fjernvarme.
Vi skal udfase de sidste kul i Aalborg og hurtigt have udfaset den fossile gas og udfaset importen af biomasse, som ikke er bæredygtig nok.
64 pct. af husstandene i Danmark har fjernvarme, og vi står over for, at 30 pct. af fjernvarmen kan blive varme fra det varme vand i undergrunden via en udnyttelse af geotermien.
Jeg synes, det er glædeligt, at der er lavet aftaler om at komme videre med geotermi i Aarhus, København, Holbæk og Skanderborg.
Det kan være starten til et stort sammenhængende fjernvarmesystem i Østjylland og i det storkøbenhavnske område, hvor geotermi kan spille en vigtig rolle.
Og når det bliver en succes, ligger store dele af Europa og venter på, at de bedste fjernvarmeløsninger skal udvikles.
Det er blevet endnu vigtigere efter Putins aggression mod Ukraine og den efterfølgende forsyningskrise og høje energipriser.
Det viser, at man allerede er i gang.
Geotermipotentialet i Polen og Tyskland er enormt stort.
Lovforslaget her har til hensigt at øge incitamentet til udnyttelse af geotermi i stor skala i Danmark og ændre på varmeforsyningsloven.
For Enhedslisten er det ikke kun vigtigt at sikre den mest bæredygtige fjernvarme, men også at sikre fjernvarmeforbrugerne en stabil, bæredygtig fjernvarme til en lav pris.
Forbrugerbeskyttelsen er vigtig for os.
Den nuværende prisregulering ses der bort fra, efter dette lovforslag er vedtaget, men forbrugerne, der får geotermi i fjernvarmerørene, beskyttes, via at Forsyningstilsynet skal kunne gribe ind over for priser og betingelser for fjernvarme.
Så kan jeg ikke se, at der står noget som helst på mit ur, men jeg går ud fra, at jeg har 3 minutter endnu – eller er det 2 minutter?
I den opfølgende aftale om geotermi fra den 22. juni 2021 er der efterspurgt en model for prisregulering af fjernvarme fra geotermiske anlæg, og det er jo så den model, vi står med i dag i det her lovforslag.
Den imødekommer så den eneste danske aktør på geotermiområdet.
I høringsnotatet står der i relation til § 20, at der er aftalefrihed.
Men betyder det reelt, at hvis vi vedtager det her lovforslag, kan det medføre, at man laver forskellige typer økonomiske aftaler mellem et fjernvarmeselskab og en geotermioperatør?
Det synes vi vil være væsentligt at få afdækket.
Jeg synes, at det skal være sådan, at Danmark kan rumme mere end ét geotermiselskab.
Der ligger et høringssvar fra GEOOP, og det indleder med at sige: »Man kan vel sammenfatte situationen sådan: først tildeler ministeriet et monopol til en virksomhed, og derpå ophæver man forbrugernes beskyttelse mod monopolet.
Det er tankevækkende.«
Der står videre i det høringssvar: »GEOOPs opfordring er derfor klar: lad Energiklagenævnet tale, giv kompetencen til fjernvarmeselskaberne, drop enerettigheder og monopoler, lad konkurrencen virke, så der kan udvikles mest grøn omstilling til bedst muligt budget.«
Jeg synes, at man lidt mangler at svare bedre på det høringssvar, og at man mangler at få frem, hvad det er for nogle problemer, der kan være i, at der er en sag i Energiklagenævnet.
Kan det have opsættende virkning for geotermiudviklingen i København?
Enhedslisten støtter det her lovforslag, men vi synes, at vi skal frem til en situation, hvor der kan være mere end ét geotermiselskab i Danmark.
Vi synes sådan set, at det er positivt, at A.P. Møller Holding har lavet et selskab, der vil udvikle geotermi, og at man gør det i et økonomisk samarbejde med ATP og det østjyske energiselskab Innargi.
Så det er ikke, fordi vi er imod lovforslaget, men vi er imod, at man via lovgivning kun tillader én type geotermiaftaler i Danmark.
Og det er især et problem, fordi rækkefølgen er, at et geotermiselskab ansøger om rettigheder til at efterforske i geotermi, og at man så først senere laver en aftale med det lokale fjernvarmeværk.
Det er ikke den ubetinget bedste – hvad skal man sige – planlægning, vi har omkring geotermi.
Det er jo et lovforslag, som er en udmøntning af nogle allerede indgåede aftaler, som Enhedslisten er med i.
Vi synes, det er godt at få slået fast, at forsøgsmøller også kan stå på havet.
Det er godt, at der også bliver en værditabsordning for naboer til forsøgsmøller.
Så vi har ikke fundet noget i dette lovforslag, som vi vil spørge ind til, men støtter lovforslaget.